༢༦༢༽༄། ། བླ་མའི་ཞལ་གདམས་སྙིང་པོ་ཆོས་བདུན་པོ་འདི་ལས་མེད་པར་ཐག་ཆོད་པ། ། »» ཨོཾ་སྭསྟི། རྒྱལ་བ་འཇིག་རྟེན་གསུམ་གྱི་མགོན། ། སྐྱོབ་པ་མཉམ་མེད་རིན་པོ་ཆེ། ། དཔལ་ལྡན་ཕག་མོ་གྲུ་པ་ཡི། ། ཞབས་ཀྱི་པད་མོར་གཙུག་གིས་འདུད། ། འཇིག་རྟེན་མགོན་པོའི་ཐུགས་ཀྱི་སྲས། ། གོང་མའི་གདུང་རྒྱུད་འཛིན་པ་ཡི། ། དགེ་བའི་བཤེས་གཉེན་ཆེན་པོ་ཡིས། ། ཐོས་དང་བསམ་པས་རྣམ་དབེན་ཅིང་། ། བླ་མའི་གསུང་རྡོག་གཅིག་པུ་ལ། ། སྡུག་སྒུར་བྱས་པའི་ཀུ་སཱ་ལི། ། བདག་འདྲ་རྨོངས་པ་ཐ་ཆད་ལ། ། ཐམས་ཅད་མཁྱེན་པར་དགོངས་མཛད་ནས། ། དུས་གསུམ་ཤེས་བྱའི་དཀྱིལ་འཁོར་དང་། ། སྡེ་སྣོད་གསུམ་དང་རྒྱུད་སྡེ་བཞི། ། ཐུགས་ལ་དྲན་ཚད་དགོངས་ཚད་རྣམས། ། ཞུ་བ་རྒྱ་མཚོ་ཞུས་པ་ལ། ། ཐུབ་པའི་དགོངས་པ་ཟབ་མོ་རྣམས། ། ཐུབ་པ་ཉིད་ཀྱིས་དགོངས་པ་ལས། ། ས་བཅུ་མན་ཆད་སྤྱོད་ཡུལ་མིན། ། གསང་སྔགས་རྡོ་རྗེ་ཐེག་པ་ཡང་། ། མཐའ་དྲུག་རྡོ་རྗེ་གསུང་དག་གིས། ། རྒྱས་བཏབ་པ་འདི་རྟོགས་པར་དཀའ། ། རྡོ་རྗེ་འཆང་ཆེན་བླ་མ་ལ། ། དད་གུས་པྲག་པྲིག་ཡོད་ན་ཡང་། ། སྐྱེས་ཕྱིས་བུ་ཡི་ཕ་ཤི་སྔས། ། ཟབ་པ་གནད་ཀྱི་རྡོ་རྗེའི་གསུང་། ། ལུང་དང་རིགས་པ་མན་ངག་དང་། ། གཏིང་ནས་ངེས་ཤེས་སྐྱེས་པ་ཡི། ། བྱང་ཆུབ་སེམས་དང་བསྔོ་བ་ཡི། ། རྡོ་རྗེའི་གསུང་འདི་མ་གཏོགས་པ། ། གཞན་གྱི་གོ་བ་མ་མཆིས་པ། ། སྐྱེས་ཆེན་ཁྱེད་ལ་ཆ་ཡོད་མོད། ། ཆོས་ལྔ་བླ་མ་དམ་པ་ཡི། ། རྡོ་རྗེའི་གསུང་འདི་མ་གཏོགས་པ། ། དུས་གསུམ་རྒྱལ་བ་ཐམས་ཅད་དང་། ། དུས་གསུམ་འཕགས་པ་ཐམས་ཅད་དང་། ། དུས་གསུམ་རྡོ་རྗེ་སློབ་དཔོན་ལ། ། འདི་ལས་མེད་པའི་ངེས་ཤེས་སྐྱེས། ། སྡེ་སྣོད་གསུམ་དང་རྒྱུད་སྡེ་བཞི། ། ཆོས་ཀྱི་ཕུང་པོ་བརྒྱད་ཁྲི་དང་། ། བཞི་སྟོང་གསུངས་པ་མ་ལུས་ཀྱང་། ། རྩ་བ་འདི་ལས་གཞན་མེད་པར། ། བདག་གི་བླ་མ་དམ་པས་གསུངས། ། དེ་ལ་གོ་རྟོགས་སྐྱེ་རེ་པས། ། ཚོགས་ཀྱི་དཀྱིལ་འཁོར་ཐམས་ཅད་དུ། ། ཤི་ཤི་རྒས་རྒས་བཤད་པ་བྱས། ། ཕན་དུ་རེ་ནས་བཤད་པ་འདི། ། སྦྲུལ་ལ་འོ་མ་བླུད་པ་བཞིན། ། དུག་འཕེལ་འགྱུར་བ་ཁོ་ནར་ཟད། ། ཕྱོགས་སྔར་བཞག་པའི་གདམས་ཆུང་རྣམས། ། དེང་སང་བླ་མེད་སྙིང་པོ་ལྟར། ། བཅུ་ཆོས་གསུམ་ཆོས་ཟབ་དགུ་རྣམས། ། རྒན་སྦྲང་མ་ཡི་བལ་སྐུར་གང་། ། དུས་གསུམ་རྒྱལ་བའི་གཞུང་ལམ་ལ། ། ཉམས་ལེན་སྙིང་པོར་བྱེད་པ་མེད། ། མོས་གུས་ཅན་གྱི་སློབ་མ་ཡི། ། རྒྱུད་ལ་ཉམས་རྟོགས་མི་སྐྱེད་པར། ། གདམས་ཆུང་གང་མང་ཟེར་མཆུ་ལ། ། འབྲི་གུང་རྗེ་བཙུན་བུ་སློབ་རྣམས། ། ཐུགས་ལ་བཏགས་དང་མ་བཏགས་ཀྱི། ། ཉོན་མོངས་སྡིག་སོག་རྒྱ་མཚོ་ལུད། ། བུ་གཅིག་ཚེ་ཐུང་ནད་མང་ལ། ། རྫུན་པོ་ཆེ་ཡི་ཁ་གཡོས་ལ། ། སྙིང་པོའི་དོན་དུ་མ་འཁྲུལ་བར། ། རང་ལ་གནང་བའི་དམ་ཆོས་དང་། ། རྒྱུད་ལ་སྐྱེས་པའི་ཉམས་རྟོགས་ལ། ། ནན་ཏན་ཆེན་པོར་མཛད་པར་ཞུ། ། དུས་གསུམ་རྒྱལ་བའི་གཞུང་ལམ་མཆོག། ཚུལ་ཁྲིམས་སྙིང་པོ་གཅེས་པར་སྲུངས། ། གཞན་གྱི་ཚིག་རྗེས་མ་དཔྱོད་པར། ། རང་གི་ཉམས་རྟོགས་སྙིང་པོར་མཛོད། ཁྱེད་ཀྱིས་ཞུས་ཚིག་རྒྱ་མཚོ་འདི། ། སྔགས་དང་ཕ་རོལ་ཕྱིན་པ་ཡི། ། གཞུང་ལུགས་མཉན་ནས་ལན་གདབ་བམ། ། ཡང་ན་རྫུན་གྱི་འཁོར་ལོ་ཡིས། ། བུ་གཅིག་བསླུ་བར་བྱ་འམ་ཅི། ། ཁྱེད་ཀྱི་ས་ཕྱོགས་དེ་ན་ཡང་། ། རྒྱུ་མེད་འབྲས་བུ་འདོད་པ་ཡི། ། གཞི་མེད་མཁའ་ལྡིང་ཞུ་བའི་ཚོགས། ། ནམ་མཁའི་སྤྲིན་ཕུང་བཞིན་དུ་སྣང་། ། བདག་འཛིན་མངའ་ཐང་ཆོས་བརྒྱད་ཀྱི། ། དབང་སྐུར་བདག་ལ་རེ་བ་ནི། ། སྲིད་ལྟ་མི་སྲིད་འདི་ཅི་ལགས། ། ལུས་ཅན་ཀུན་གྱིས་དམན་པའི་གནས། ། ར་ལ་ཀ་བཏགས་ཞབས་སྐྱེད་ལ། ། བ་བཞག་པ་ཡི་རྩ་གནས་ལ། ། བླ་མེད་རྣལ་འབྱོར་མ་ཡི་རྒྱུད། ། ཕག་གདོང་མ་ཞེས་རབ་བཤད་པ། ། འདི་ན་ལྷ་དེ་བཞུགས་སམ་ཅི། ། ཕ་རོལ་ཕྱིན་པའི་ཐེག་པ་འདིར། ། བཤང་ལམ་བཙོག་པའི་ཁུང་བུ་ཞེས། ། བཤད་པར་གྱུར་པ་འདི་ཅི་ཡིན། ། དེ་ལ་སོགས་པ་མཐའ་ཡས་མཆོག། སྟོན་པ་ཉིད་ཀྱིས་གང་གསུངས་པ། ། ཁ་ཅིག་དགོངས་ཏེ་གསུངས་པ་ཡིན། ། དགོངས་མིན་གསུངས་པ་འགའ་ཡང་ཡོད། ། ཁ་ཅིག་དྲང་བའི་དོན་དུ་གསུངས། ། ངེས་པའི་དོན་ཡང་འགའ་ཞིག་ཡོད། ། ཁ་ཅིག་ཇི་བཞིན་སྒྲ་ཡིན་ཏེ། ཁ་ཅིག་ཇི་བཞིན་སྒྲ་མ་ཡིན། ། འདི་ཚོ་བདག་གིས་བཤད་པ་ཡི། ། གཉེར་ཁ་མེད་པ་ཐུགས་ཀྱིས་མཁྱེན། ། འཇིག་རྟེན་མགོན་པོ་བླ་མ་ཡིས། ། ཉེ་རིང་དགྲ་གཉེན་ཕྱོགས་མེད་པ། ། ནམ་མཁའ་མཉམ་པའི་ཨ་མ་རྣམས། ། བྱང་ཆུབ་མཆོག་ལ་དགོངས་མཛད་པའི། ། བརྟུལ་ཞུགས་བརྟན་པོའི་རྣལ་འབྱོར་ལ། ། ལྷ་དང་བཅས་པའི་འཇིག་རྟེན་རྣམས། ། དབང་དུ་མི་འདུ་མི་སྲིད་པས། ། ཕ་གི་ཟེར་བའི་རྫུན་མཆུ་བས། ། རང་གི་སེམས་ཀྱི་འགྲོ་ལྡོག་གཟིགས། ། དུས་གསུམ་རྒྱལ་བ་གཅིག་པའི་སྐུ། ། རྡོ་རྗེ་འཛིན་པའི་ཡི་དམ་ལྷ། ། གསལ་ཞིང་བརྟན་པར་མ་གྱུར་པ། ། ཨ་འོད་ཁུ་བོ་སྨྲ་བཅད་པས། ། ཕྲིན་ལས་བཞི་དང་གྲུབ་ཆེན་བརྒྱད། ། བྱེད་ལྟ་བྱེད་དེ་ཅང་མཆི་འམ། ། ཇི་ལྟར་ཆབ་ཀྱི་བུམ་པ་ལ། ། བསྐལ་པ་གྲངས་མེད་མང་པོར་ཡང་། ། འབད་པ་དྲག་པོས་བསྲུབས་གྱུར་ཀྱང་། ། མར་གྱི་སྙིང་པོར་ཐོན་གྱུར་ལྟར། ། ཐ་མལ་ལུས་ངག་ཡིད་གསུམ་དང་། ། བྲལ་བར་གྱུར་པའི་ཡི་དམ་ལྷ། ། གསལ་ཞིང་བརྟན་པ་མ་བྱུང་བས། ། གསང་སྔགས་ཕྲིན་ལས་གྲུབ་གྱུར་ན། ། བཅོམ་ལྡན་འདས་ཀྱིས་བདག་ཅག་བསླུས། ། ལེགས་པར་དགོངས་དང་རྣལ་འབྱོར་པ། ། རྩ་གསུམ་འཁོར་ལོ་བཞི་དང་ལྔ། ། དྲུག་དང་བདུན་དང་མང་པོར་ཡང་། ། རྡོ་རྗེ་འཆང་གིས་གསུངས་པ་རྣམས། ། ངེས་པར་སྐྱབས་སུ་སོང་བ་དང་། ། ཚུལ་ཁྲིམས་རིན་ཆེན་བརྟན་པ་དང་། ། བྱང་ཆུབ་སེམས་དང་ཡི་དམ་ལྷ། ། བླ་མའི་མོས་གུས་ཕྱག་རྒྱ་ཆེ། ། ཟད་མེད་བསྔོ་བས་བསྡུས་པ་ལས། ། སྤྱི་དང་བྱེ་བྲག་ཁྱད་པར་རྣམས། ། གོང་ནས་གོང་དུ་འགྱུར་བ་ལས། ། གཞན་དུ་འགྱུར་བ་མི་སྲིད་ཅེས། ། རྡོ་རྗེ་འཛིན་པའི་བླ་མ་ཡིས། ། རྡོ་རྗེའི་གསུང་གི་རྒྱ་མདུད་ཀྱིས། ། ལེགས་པར་བསྡམས་ཤིང་བཀའ་རྒྱས་བཏབ། ། གཙིགས་དང་བྲོ་ཐོན་««མནའ་»»ཕུལ་བ་འདིས། ། གནད་བདུན་རྡོ་རྗེ་དམ་ཚིག་ལས། ། འདས་པར་གྱུར་པའི་གསང་སྔགས་ནི། ། མ་བྱུང་འབྱུང་བར་མི་འགྱུར་ཞིང་། ། མི་སྲིད་སྲིད་པར་མི་འགྱུར་བ། ། ལེགས་པར་དགོངས་དང་རྣལ་འབྱོར་པ། ། ངས་ཆུང་ཕུད་བུ་ལོ་དགུ་ཚུན་ཆད་ནས། ། སུམ་ཅུ་རྩ་ལྔ་ཕན་ཆད་དུ། ། སྙིང་ནས་སྒྲུབ་པ་དྲག་པོར་བྱས། ། སུམ་ཅུ་རྩ་ལྔ་ཚུན་ཆད་ནས། ། དྲུག་ཅུ་རྩ་དྲུག་ཕན་ཆད་དུ། ། སློབ་མ་དགེ་འདུན་རྒྱ་མཚོའི་ཚོགས། ། བཟང་ངན་འབྲིང་གསུམ་དཔག་མེད་དང་། ། ཁྱད་པར་ཐོས་བསམ་སྒོམ་གསུམ་གྱིས། ། དེང་སང་དུས་སུ་སྦྱངས་པ་ཡི། ། སྐྱེས་བུ་མཆོག་གི་སློབ་མ་རྣམས། ། དང་པོར་དམ་བཅས་བརྟན་པ་ཡི། ། ཚིག་གཅིག་དེ་ལས་མ་འགྱུར་བར། ། ཐམས་ཅད་ཁ་མཐུན་སྨྲ་བ་ལགས། ། ཡང་ཅིག་ཡང་ཅིག་གདམས་ངག་མེད། ། དཀར་པོ་ཕྱོགས་ཀྱི་ས་བོན་ལ། ། བླ་མ་དམ་པའི་བྱིན་རླབས་ཞུགས། ། གཉིས་མེད་གཅིག་ཏུ་གྱུར་པ་འདི། ། བཀའ་དྲིན་མི་ཆུང་ཤིན་ཏུ་ཆེ། ། ཁོ་བོ་ངོ་སོ་མཐོན་པར་ཡོད། ། སྣམ་སྦྱར་ཆོས་གོས་ཞིག་བསྐུར་ན། ། ཤག་པོར་འགྱུར་ཞིང་དགྱེས་སྲིད་ཀྱང་། ། མཐོ་དམན་འབྲིང་གསུམ་དགེ་འདུན་ཚོགས། ། མང་པོ་མང་པོ་ཡོད་པ་ལ། ། བསྐུར་གྱིས་མ་ལང་མ་བསྐུར་བ། ། དགེ་བའི་བཤེས་ཀྱིས་བཟོད་པར་མཛོད། ། ཁྲོ་རྒྱལ་མི་གཡོ་མགོན་པོ་ཡི། ། སྒྲུབ་ཐབས་ལས་སྦྱོར་དཔག་མེད་རྣམས། ། སྔོན་གྱི་དུས་སུ་ལུང་དུ་བྱས། ། འཇིག་རྟེན་མགོན་པོ་བླ་མ་ལ། ། ལུང་ཐོབ་པས་ན་ལུང་དུ་བྱས། ། ང་ལ་འདི་ན་བསྐུར་རྒྱུ་མེད། ། བཀའ་བཀྱོན་ཞེ་བཀྱོན་མི་མཛད་ཞུ། ། མདོར་ན་འདི་དག་ཐམས་ཅད་ཀྱི། ། དོན་གོ་མ་ལུས་ཐམས་ཅད་ཀུན། ། དཀོན་མཆོག་གསུམ་དང་ཚུལ་ཁྲིམས་དང་། ། ཆོས་ལྔ་བསྟན་པ་འདི་དང་བདུན། ། བདག་ལ་བླ་མས་གདམས་པ་ལགས། ། འདི་ལས་མེད་པར་གོ་མ་ལགས། ། ཉམས་རྟོགས་སྐྱེས་སམ་མ་སྐྱེས་ལས། ། འདི་ལས་མེད་པར་ཐུགས་ཐག་ཆོད། ། འདི་བྲིས་དགེ་བས་མཚོན་ནས་ཀྱང་། ། འཁོར་འདས་མ་ལུས་ཐམས་ཅད་ཀྱིས། ། དུས་གསུམ་བསགས་དང་ཡོད་པ་ཡི། ། དགེ་བས་འགྲོ་བ་མ་ལུས་པ། ། བླ་མེད་བྱང་ཆུབ་ཐོབ་པར་ཤོག། ། ། ««